Kort om 'Jul i republikken' 'Jul i republikken' er skrevet af Flemming Klem og instrueret af Lotte Svendsen. Julekalenderen har blandt andre Mette Horn og Claes Bang på rollelisten. Serien skulle have været sendt i P1 Morgen frem til juleaften, men blev i sidste øjeblik taget af programmet.

Hvad var der galt med den?

- Der var ikke én ting, man kan sige … Vi har kigget på det, og det er en samlet vurdering, hvor vi vurderede, at den ikke var der, hvor vi gerne ville have den.

Men det må vel være ud fra nogle betragtninger om, at den ikke har været sjov nok, at manuskriptet har været for dårligt, skuespillerne ikke var dygtige nok, eller at den var instrueret forkert … ?

- Nej, sådan foregår det ikke. Sådan nogle processer er jo dynamiske, og man har jo ikke en facitliste eller trækker dem i en automat, siger Tine Smedegaard Andersen til P1 Morgen.

- Når man er færdig, er der mange forskellige elementer, der indgår, og sommetider når man samlet set ikke frem der, hvor man gerne vil.

Der var ikke én ting, man kan sige … Vi har kigget på det og det er en samlet vurdering, hvor vi vurderede, at den ikke var der, hvor vi gerne ville have den. Tine Smedegaard Andersen, kulturdirektør

- Det er en samlet vurdering

Jeg tror, vores lyttere undrer sig over, hvad der var galt med denne julekalender. Kan du sætte nogle ord på, hvad det var med kvaliteten?

- Jeg vil hellere sige det sådan, at selvfølgelig har der været masser af gode elementer i den også. Men når vi ser på den samlet, så synes vi ikke, den havde opnået den kvalitet, vi gerne ville. Det sker sommetider, men det sker heldigvis sjældent, siger Tine Smedegaard Andersen.

Hvad manglede den?

- Det er en samlet vurdering, når vi ser på sådan noget, og vi tager jo kvalitetsvurderinger hver eneste dag på mange forskellige niveauer i DR – det er det, der er vores arbejde – og sommetider ser vi på det og siger: Den her er ikke klar.

Kan du prøve at være lidt mere konkret?